हादरजों लोगोसे आसाम हादरसा नाङैनो गिख्रंथाव कर’ना जिउसानि साग्लोबसारनाया फरायसाफोरजों लोगोसे फालांगियारी आरो आबादारिफोरनि जिउआवबो मैखोम गोहोम खोख्लैदों। हान्था-मेला थांलाय- फैलाय बिथिंफोरखौ सोरखारा बन्द खालामना होनायनि थाखाय थांनाय गोबाव समनिफ्रायनो सरासनस्रा सुबुंफोरा गोबां जेंनाजों मोगा- मोगि जानांदों। आरो सोरखारा कर’ना जिउसानिफ्राय रैखाथि मोननो थाखाय गोदान- गोदान एसअ’पि फोसावनाया थारैनो आबादारिफोरनि जिउआवबो मैखोमै गोहोम खोख्लैदों। सोरखारा गंसे जिल्लानिफ्राय गुबुन गंसे जिल्लासिम थांलाय-फैलाय हान्था-मेला राहाखौ बन्द खालामनायनि थाखाय आबादारिफोरा नांगौ बादियै माइ आबादनि जोलै बायनाय आरो हासार बायनाय लोगोसे गुबुन-गुबुन बिथिंफोराव गोबां जेंनाजों मोगा-मोगि जानांदों। बेजों लोगोसे माखासे आबादारिफोरा गावसोर आबाद मावनानै दिहुननाय फसलफोरखौ हाथाय-बाजाराव फाननो हायैनि थाखाय फोथारावनो गाज्रि जानांदों। बिदिनि थाखाय गोबां आबादारिफोरा गोबां दुखु-दाहायाव गोगलैनाय नुनो मोन्दों। जिखियानो जाया मानो बे बेलायाव सोरखारा माबा मोनसे राहा लायोब्ला आबादारिफोरा एसे हां मोनगोन होननानै मिजिंथिनो हायो।